CCCLVII.  Bulla qua apostolicae sedis tuitionem concedit xenodochio S. Joannis Hierosolymitani.   (Anno 1113, Febr. 15.) [MANSI,  Concil.,  XXI, 87.]
Author: Paschalis II

PASCHALIS episcopus, servus servorum Dei, venerabili filio GERAUDO, institutori ac praeposito Hierosolymitani xenodochii, ejusque legitimis successoribus in perpetuum.

Piae postulatio voluntatis effectu debet prosequente compleri. Postulavit siquidem dilectio tua xenodochium quod in civitate Jerusalem juxta Beati Joannis Baptistae ecclesiam instituisti, apostolicae sedis auctoritate muniri, et B. Petri apostoli patrocinio confoveri. Nos itaque piis hospitalitatis tuae studiis delectati petitionem tuam paterna benignitate suscipimus, et illam Dei domum, illud xenodochium, et sub apostolicae sedis tutela et B. Petri protectione persistere, decreti praesentis auctoritate sancimus. Omnia ergo quae ad sustentandas peregrinorum et pauperum necessitates, vel in Hierosolymitanae Ecclesiae, vel aliarum Ecclesiarum parochiis et civitatum territoriis per tuae sollicitudinis instantiam eidem xenodochio acquisita, vel a quibuslibet fidelibus viris oblata sunt, aut in futurum largiente Deo offerri, vel aliis justis modis acquiri contigerit, quaeque a venerabilibus fratribus Hierosolymitanae Ecclesiae episcopis concessa sunt, tam tibi quam successoribus tuis, et fratribus peregrinorum illic curam gerentibus, quieta semper et integra conservari praecipimus. Sane fructuum vestrorum decimas, quos ubilibet vestris sumptibus laboribusque colligitis praeter episcoporum vel episcopalium ministrorum contradictionem xenodochio deliberaverunt, ratas haberi decernimus. Obeunte te nunc ejus loci provisore atque praeposito, nullus ibi qualibet subreptionis astutia seu violentia praeponatur, nisi quem fratres ibidem professi secundum Deum providerint eligendum. Praeterea honores sive possessiones quas idem xenodochium ultra seu citra mare, in Asia videlicet vel in Europa, aut in praesenti habet, aut in futurum largiente Domino poterit adipisci, tam tibi quam successoribus tuis hospitalitatis pio studio imminentibus, et per vos eidem xenodochio in perpetuum confirmamus. Ad haec adjicientes decernimus ut nulli omnino hominum liceat idem xenodochium temere perturbare, aut ejus possessiones auferre, vel ablatas retinere, minuere vel temerariis vexationibus fatigare; sed omnia integra conserventur eorum, pro quorum sustentatione et gubernatione concessa sunt, usibus omnimodis profutura. Sane xenodochia, sive ptochia in Occidentis partibus penes burgum S. Aegidii Asten, Pisani Barum, Ydrontum, Tarentum, Messanam, Hierosolymitani nominis titulo celebrata, in tua et successorum tuorum subjectione ac dispositione, sicut hodie sunt, in perpetuum manere statuimus. Si qua igitur in futurum ecclesiastica quaelibet saecularisve persona, hanc nostrae constitutionis paginam sciens, contra eam temere . . . . . tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen. Ego Paschalis catholicae Ecclesiae episc. SS. Ego Richardus Albanensis episc. SS. Ego Landulfus Beneventanus archiep. legi et SS. Ego Cono Praenestinae Eccl. episc. legi et SS. Ego Anastasius card. presbyt. tituli Beati Clementis SS. Ego Gregor. Terrac. episc. legi et SS. Ego Joannes Melitensis episc. legi et SS. Ego Romoaldus diac. card. Rom. Eccl. SS. Ego Gregorius card. presbyt. tituli S. Crisogoni legi et SS. Datum Beneventi per manum Joannis, sanctae R. Ecclesiae cardinalis ac bibliothecarii, XV Kal. Martii, indictione VI, Incarnationis Dominicae anno 1113, pontificatus autem domini Paschalis PP. II anno XIV.